Sag T-561/16
Yosu Galocha
mod
Det Europæiske Fællesforetagende for ITER og Fusionsenergiudvikling
»Personalesag – kontraktansatte – udvælgelsesprocedure for Fællesforetagendet Fusion for Energy – reservelister – udvælgelsesproceduren ulovlig – efterfølgende retsakter rettet til tredjemand – tredjemands interesser – tjenestens interesse«
Sammendrag – Rettens dom (Femte Afdeling) af 25. januar 2018
1.      Tjenestemænd – kontraktansatte – udvælgelsesprocedure for Fællesforetagendet Fusion for Energy – meddelelse om ledig stilling – formål – forpligtelse for udvælgelseskomitéen og ansættelsesmyndigheden til at overholde betingelserne i meddelelsen om ledig stilling – rækkevidde – den bindende karakter af meddelelsen om ledig stilling – betingelser, der ikke overholdes – udvælgelsesproceduren ulovlig
2.      Tjenestemandssager – dom om annullation – retsvirkninger – genoprettelse af den berørtes tidligere retsstilling – annullation som en konsekvens af efterfølgende akter vedrørende tredjemænd – betingelser – overholdelse af proportionalitetsprincippet og princippet om beskyttelse af den berettigede forventning – tjenestens interesse – rækkevidde
(Tjenestemandsvedtægten, art. 91, stk. 1)
3.      Tjenestemandssager – formål – påbud til administrationen – afvisning
(Tjenestemandsvedtægten, art. 91)
1.      Formålet med en meddelelse om ledig stilling er dels at informere de interesserede så præcist som muligt om betingelserne for at kunne bestride den stilling, der skal besættes, for at gøre det muligt for dem at bedømme, om det har noget formål for dem at indgive en ansøgning, dels at fastlægge den retlige ramme, i forhold til hvilken institutionen har til hensigt at gennemføre sammenligningen af ansøgernes fortjenester.
De oplysninger, der er indeholdt i en meddelelse om ledig stilling med henblik på oprettelse af reservelister til ansættelse af medarbejdere, om, at der skulle afholdes en skriftlig prøve, og ligeledes dem, der er indeholdt i vejledningen til ansøgere, var bindende for Fusion for Energy og skulle således respekteres af udvælgelseskomitéen og ansættelsesmyndigheden. Meddelelsen henviste udtrykkeligt til den nævnte vejledning, og de oplysninger vedrørende afholdelsen af en skriftlig prøve, der var indeholdt i den nævnte vejledning, udgjorde som følge af denne henvisning en integrerende del af den nævnte meddelelse.
Idet udvælgelseskomitéen foretog en evaluering af sagsøgeren og de andre egnede ansøgere uden af have afholdt en skriftlig prøve, overholdt den følgelig ikke de nærmere regler, der var fastsat i meddelelsen om ledig stilling, selv om den var forpligtet til at overholde den. Udvælgelsesproceduren var således behæftet med en ulovlighed.
(jf. præmis 45, 46 og 54)
2.      Med henblik på at opfylde en annullationsdom skal den retsstilling, som sagsøgeren befandt sig i inden den ulovlighed, der blev begået af udvælgelseskomitéen, i princippet genoprettes.
Såfremt genoprettelsen af den tidligere retsstilling imidlertid ikke alene indebærer annullation af den retsakt, der vedrører den sagsøgende part og er bebyrdende for ham, men også annullation af efterfølgende retsakter, som vedrører tredjemand og er til disses fordel, skal en annullation af disse efterfølgende retsakter kun finde sted, hvis den ikke forekommer uforholdsmæssig, navnlig under hensyntagen til arten af den begåede uregelmæssighed og til tredjemands og tjenestens interesse.
Hvad angår tredjemænds interesse skal der, henset til proportionalitetsprincippet og princippet om beskyttelse af den berettigede forventning, tages hensyn til beskyttelsen af deres berettigede forventninger, som bl.a. kan knytte sig til opførelse af deres navne på reservelisten og deres udnævnelse i den stilling, der skal besættes, eller, i givet fald, til afgørelsen om at tilbyde dem ansættelse.
Under de foreliggende omstændigheder kan de beståede ansøgere, hvis navne er opført på reservelisterne i en udvælgelsesprocedure for Fællesforetagendet Fusion for Energi, herunder dem, der har modtaget tilbud om ansættelse fra Fusion for Energy, ikke påberåbe sig beskyttelse af en berettiget forventning. Den pågældende meddelelse om ledig stilling fastlagde nemlig, at der ville blive afholdt en skriftlig procedure. Imidlertid er reservelisterne blevet udarbejdet og jobtilbuddene tilsendt, uden at disse ansøgere har aflagt en sådan prøve.
Henset til uregelmæssighedens karakter kan det i øvrigt heller ikke antages, at en annullation af reservelisterne og af afgørelserne om at ansætte beståede ansøgere på disse lister vil være overdrevet, henset til tjenestens interesse. Dels påvirkede uregelmæssigheden nemlig evalueringen af samtlige ansøgere, og den kan følgelig ikke afhjælpes med foranstaltninger, der udelukkende vedrører sagsøgeren. Dels har denne udvælgelsesprocedure kun en meget begrænset størrelse.
(jf. præmis 65-69)
3.      Jf. afgørelsens tekst.
(jf. præmis 74 og 75)